Marianne Jelved (RV), 2009-05-19:
Det er jo en fælles forståelse, vi har, om, at den økonomiske krise griber ind i mange områder og også i vores gode erhvervsuddannelser med det resultat, at der har været et markant fald i antallet af praktikpladser.
Det er jo klart, at det er et meget stort fokusområde for partierne, for ministrene og regeringen og i virkeligheden også for arbejdsmarkedets parter, og derfor synes jeg, at det er på sin plads, at jeg roser LO og DA, altså Landsorganisationen og Dansk Arbejdsgiverforening, for i fællesskab at have bidraget til at lægge et papir frem, som er nok så omfangsrigt og, synes jeg også, af en god kvalitet, med løsningsforslag i den situation, vi er kommet i.
Jeg er helt indstillet på, at der skal skrues op for skolepraktikordningen i den her periode, og jeg er meget tilfreds med, at alle, der overhovedet er involveret i det her område, er enige om, at kvaliteten af skolepraktikken skal være langt, langt bedre end den skolepraktik, vi kendte, før vi skruede ned for skolepraktikken for nogle år siden.
Jeg synes også, at det er på sin plads at gøre opmærksom på, at flere virksomheder burde være med til at oprette praktikpladser.
Det er faktisk en relativt lille del af de private virksomheder, som bidrager kontinuerligt, og det skal de have ros for, men jeg synes også, at både LO og DA skulle gøre sig meget umage med - og vi andre kan bidrage, så godt vi nu kan - at få endnu flere virksomheder til at gå ind i løsningen af den her opgave.
Vekseluddannelsen er en fantastisk værdifuld uddannelse, fordi den giver praksisnær og meget konkret og virkelighedsnær indføring i håndværkstraditioner og håndværkskunnen, hvilket sikrer en kvalitet, som Danmark faktisk er berømt for i verden omkring os.
Hvis ikke vi skal miste den vekseluddannelse, skal der altså virkelig blive ved med at være fokus på virksomhedernes bidrag til at skabe praktikpladser.
Med hensyn til præmieringsordningen skal det jo ikke være nogen hemmelighed, at Det Radikale Venstre er en smule forbeholden over for at bruge den slags mekanismer, men vi er tilfredse med, og det tror jeg faktisk er en vigtig pointe, at man en gang imellem ændrer på den måde, sådan nogle præmieringsordninger virker på, så de ikke bliver sløvende.
Her tror jeg at vi har fundet en meget god måde at give præmier på for de 3 måneder i prøvetiden og så en bonus efterfølgende, hvis man fortsætter i praktikpladsen efter prøvetiden.
Vi er også særdeles tilfredse med, at EGU-praktikpladserne har fået deres egen tilskudsordning, og vi er spændt på at se, om det kan bidrage til at øge antallet af EGU-elever og dermed EGU-pladser.
Vi anerkender også, at der fint er taget hensyn til de mange forskellige typer aftaler som restuddannelsesaftaler, kombinationsaftaler osv. i den måde, præmieringsordningen virker på.
Så vi anerkender alle bestræbelserne, vi synes, at det er et godt stykke arbejde, der er gjort, og jeg vil godt slutte med endnu en gang at sige, at alle, der har medansvar for det uddannelsesområde, vi taler om, har bidraget til det, og igen vil jeg gerne rose parterne på arbejdsmarkedet for deres konstruktive bidrag, som har gjort det nemmere for politikerne i virkeligheden at tage bolden op og få den i mål.
Så vi håber, at det er lykkedes.